
I forbindelse med 200-årsjubileet for den norske grunnloven i 2014 er spørsmålet reist om hvordan man skal feire – og fortelle historien om – en nasjonalstat i en globalisert verden. Ett mulig svar kan være: Rett oppmerksomheten mot den aktuelle nasjonalstatens internasjonale posisjon over tid, og mot nordmenns tilknytninger til transnasjonale nettverk og bevegelser på områder der konstitusjonelle spørsmål og de verdier de representerer har stått eller står sentralt.

I 2005 ble et forskningsprosjekt om “Den norske fredstradisjonen” satt i gang ved Forum for samtidshistorie ved Universitetet i Oslo. Prosjektet ble presentert i Historisk tidsskrift og ved Historikerdagene i Trondheim samme år. Prosjektet som helhet, og flere av delprosjektene berører i høy grad temaer som inngår i den norske nasjonale selvforståelsen. “Humanitær stormakt” og “Fredsnasjon” er uttrykk som har vært brukt for å beskrive Norges internasjonale rolle, dels for å skille landet historisk ut fra “de europæiske krigerstater”, dels for å knytte staten til noe som oppfattes som moralsk mer høyverdig enn de interessepregede tilnærminger i internasjonal politikk. I 2008 nærmer vårt prosjekt seg slutten, og vi bør da kunne besvare noen sentrale spørsmål i denne sammenheng, f.eks.: Hvilken rolle spilte Norges status som "konstitusjonelt og demokratisk foregangsland" (hvis vi kan bruke et slikt uttrykk) for nasjonens status internasjonalt - og hvordan har nordmenn som internasjonale aktører selv ment at denne mulige statusen hadde betydning?
Bidragsytarar:

Ved historikerdagane 2008 forsøker vi å diskutere disse og noen andre spørsmål i en tett sesjon som omfatter følgende: 

- Sunniva Engh og Øyvind Tønnesson, Universitetet i Oslo: 

”Problemstillinger og perspektiver i en kollektiv studie av “den norske fredstradisjonen” – en femminutters ordveksling inspirert av “Standpunkt”” 

- Per Jostein Ringsby, Universitetet i Oslo (10 min.): 

”De folkelige fredsbevegelsene i Skandinavia rundt 1900: hvem var med, hva gjorde de, og spilte det noen rolle?” 

- Øyvind Tønnesson, Universitetet i Oslo (10 min.): 

”Christian Lous Lange – internasjonal byråkrat, venstremann og “fredsforsker”: om fredsarbeidets transnasjonale nettverk og forholdet til norsk utenrikspolitikk” 

- Sunniva Engh, Universitetet i Oslo (10 min.) : 

”Apostel fra en fredsnasjon? - om Trygve Lie og hvordan FN ble et mantra i norsk utenrikspolitisk retorikk” 

- Kjersti Brathagen, Universitetet i Oslo (10 min.):

”Mellomstatlighet eller universalisme – Norge og det internasjonale arbeidet for menneskerettighete” 

- Carl Emil Vogt, Universitetet i Oslo (10 min.): 

”En arv etter Nansen? - forestillingen etter 1990 om en norsk fredstradisjon”

- Spørsmål/diskusjon – ledet og oppsummert av prosjektleder Helge Pharo, UiO

